Na temelju članka 107. stavka 9. i članka 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10-ispr., 90/11, 16/12, 86/12, 94/13, 152/14, 7/17 i 68/18), članka 36. Statuta OŠ „Barilović“, Barilović i suglasnosti Ureda državne uprave u Karlovačkoj županiji, Službe za društvene djelatnosti (KLASA:602-01/19-02/77 URBROJ:2133-05-01/1-19-2) od dana 03.lipnja 2019. godine, Školski odbor OŠ „Barilović“, na 29. sjednici održanoj dana 14. lipnja 2019. godine donosi

**PRAVILNIK**

**O NAČINU I POSTUPKU ZAPOŠLJAVANJA**

**U OSNOVNOJ ŠKOLI „BARILOVIĆ“, BARILOVIĆ**

1. **OPĆE ODREDBE**

**Članak 1.**

(1) Pravilnikom o načinu i postupku zapošljavanja u Osnovnoj školi „Barilović“,

 Barilović (u daljnjem tekstu: Pravilnik), Osnovna škola „Barilović“, Barilović kao

 poslodavac (u daljnjem tekstu: Škola) propisuje način i postupak zapošljavanja,

 način objave i sadržaj natječaja, postupak vrednovanja i procjene kandidata,

 imenovanje i način rada povjerenstva koje sudjeluje u procjeni i vrednovanju

 kandidata i druga pitanja vezana uz zapošljavanje na radnim mjestima u Školi.

(2) Ovim Pravilnikom osigurava se jednaka dostupnost pod jednakim uvjetima svim kandidatima za zapošljavanje u Školi kao javnoj službi.

**Članak 2.**

 Odredbe ovoga Pravilnika ne primjenjuju se u postupku imenovanja ravnatelja Škole, u postupku zapošljavanja pomoćnika u nastavi te stručnih komunikacijskih posrednika, koji nisu samostalni nositelji odgojno-obrazovne i/ili nastavne djelatnosti.

**Članak 3.**

 Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

**Članak 4.**

 O zasnivanju radnog odnosa odlučuje ravnatelj Škole na temelju Zakona o odgoju i obrazovanju u osnovnoj i srednjoj školi (u daljnjem tekstu: Zakon), posebnih propisa, Statuta Škole te odredbi ovoga Pravilnika.

1. **NATJEČAJ**

**Članak 5.**

(1) Radni odnos u Školi zasniva se sklapanjem ugovora o radu, u pravilu, na temelju natječaja.

(2) Iznimno, radni odnos u Školi može se zasnovati sklapanjem ugovora o radu i bez natječaja u slučajevima propisanim Zakonom, odnosno određenim Kolektivnim ugovorom za zaposlenike u osnovnoškolskim ustanovama.

**Objava natječaja za zasnivanje radnog odnosa u školi**

**Članak 6.**

 Ravnatelj Škole odlučuje o objavljivanju natječaja za zasnivanje radnog odnosa prema potrebama Škole i u skladu s važećim propisima. Natječaj se objavljuje na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči Škole, a rok za zaprimanje prijava kandidata ne može biti kraći od osam (8) dana*.*

**Sadržaj natječaja za zasnivanje radnog odnosa u školi**

**Članak 7.**

(1) Tekst natječaja sadrži:

1. naziv i sjedište Škole,
2. naziv radnog mjesta/radnih mjesta za koje se natječaj objavljuje s naznakom broja izvršitelja i mjestom rada,
3. vrijeme na koje se sklapa ugovor o radu (neodređeno ili određeno vrijeme),
4. tjedno radno vrijeme na koje se sklapa ugovor o radu (puno ili nepuno vrijeme), s naznakom broja sati,
5. uvjet probnog rada ako se ugovara, osim za kandidate s kojima se u skladu s propisima ne može ugovoriti probni rad,
6. naznaku da se na natječaj mogu javiti osobe oba spola,
7. uvjete koje kandidati moraju ispunjavati prema važećim propisima koji se taksativno navode,
8. naznaku da se u prijavi na natječaj navode osobni podaci podnositelja prijave (osobno ime, adresa stanovanja, broj telefona, odnosno mobitela, e-mail adresa) i naziv radnog mjesta na koje se prijavljuje,
9. priloge, odnosno isprave koje su kandidati dužni priložiti uz prijavu na natječaj i u kakvom obliku (izvornik, ovjerena preslika, elektronički zapis ili preslika),
10. uputu da su kandidati koji se u prijavi pozivaju na pravo prednosti pri zapošljavanju prema posebnim propisima dužni u prijavi priložiti dokaze o ostvarivanju prava prednosti na koje se pozivaju,
11. naznaku poveznice internetske stranice Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji
12. uputu da će se termin, mjesto i način održavanja procjene u Školi objaviti na web stranici Škole uz napomenu da se kandidati neće posebno pozivati te da će se, ukoliko se ne pojave na procjeni, smatrati da su odustali od prijave na natječaj,
13. naznaku da kandidati prijavom na natječaj daju privolu za obradu osobnih podataka navedenih u svim dostavljenim prilozima, odnosno ispravama za potrebe provedbe natječajnog postupka,
14. rok za podnošenje prijave na natječaj, koji ne može biti kraći od osam dana,
15. način dostave prijave na natječaj (neposredno ili poštom na adresu Škole), s naznakom „za natječaj“,
16. naznaku da se nepravodobne i nepotpune prijave neće razmatrati,
17. naznaku da osobe koje ne ulaze na listu kandidata Škola ne obavještava o razlozima istog,
18. način i rok izvješćivanja kandidata prijavljenih na natječaj u skladu s člancima 15. i 19. ovoga Pravilnika.

(2) Prilozi, odnosno isprave koje su kandidati dužni priložiti prema stavku 1. točka 9. ovoga članka u pravilu su:

1. vlastoručno potpisana prijava,
2. životopis,
3. diploma, odnosno dokaz o stečenoj stručnoj spremi,
4. osobna iskaznica
5. uvjerenje da nije pod istragom i da se protiv kandidata ne vodi kazneni postupak glede zapreka za zasnivanje radnog odnosa iz članka 106. Zakona s naznakom roka izdavanja, ne starije od 30 dana od dana raspisivanja natječaja
6. elektronički zapis ili potvrda o podacima evidentiranim u matičnoj evidenciji Hrvatskog zavoda za mirovinsko osiguranje.

(3) Sadržaj natječaja može se nadopuniti prema potrebama Škole, a u skladu s odredbama zakona i /ili podzakonskih propisa.

**Poništenje natječaja i odluka o nezasnivanju radnog odnosa**

**Članak 8.**

(1) Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj Škole. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči Škole.

(2) Ako prema natječaju nitko ne bude izabran, odnosno ne bude sklopljen ugovor o radu, ravnatelj Škole donosi odluku o nezasnivanju radnog odnosa.

(3) U slučaju iz stavaka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 5. stavkom 2. ovoga Pravilnika.

1. **POVJERENSTVO ZA PROCJENU I VREDNOVANJE KANDIDATA**

**Članak 9.**

(1) Ravnatelj Škole odlukom imenuje Povjerenstvo za procjenu i vrednovanje kandidata prijavljenih na natječaj (u daljnjem tekstu: Povjerenstvo) i vrši neposredni nadzor nad radom Povjerenstva.

(2) Povjerenstvo se sastoji od tri člana.

(3) Članove povjerenstva imenuje ravnatelj Škole iz reda radnika Škole.

(4) Članovi povjerenstva između sebe biraju predsjednika.

(5) Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

(6) Članove Povjerenstva iz stavka 1. ovoga članka ravnatelj Škole imenuje za svaki

 natječaj.

 (7) Član Povjerenstva ne može imati manju školsku spremu od potrebne školske spreme za radno mjesto koje se popunjava.

(8) U radu Povjerenstva sudjeluje tajnik Škole na način da priprema natječajnu dokumentaciju za rad Povjerenstva, pruža stručnu pomoć članovima Povjerenstva prilikom utvrđivanja ispunjenosti uvjeta za određeno radno mjesto i valjanosti priložene dokumentacije, ali ne sudjeluju u procjeni i vrednovanju kandidata, osim ako ga ravnatelj ne imenuje članom Povjerenstva.

(9) Član Povjerenstva ne može biti osoba koja je član Školskog odbora.

(10) Sudjelovanje u radu Povjerenstva obveza je svakog radnika Škole.Pojedini radnik se može izuzeti iz rada Povjerenstva za konkretni slučaj ako je neki od kandidata njegov bliži srodnik ili iz drugih opravdanih razloga.

(11) Člana koji je izuzet zamjenjuje drugi član iz reda radnika Škole, a imenuje ga ravnatelj Škole.

**Djelokrug rada Povjerenstva**

**Članak 10.**

(1) Povjerenstvo obavlja sljedeće poslove:

1. utvrđuje za svakog kandidata je li dostavio pravodobnu i potpunu prijavu sa svim prilozima, odnosno ispravama navedenim u natječaju, ispunjava li uvjete natječaja te poziva li se i ostvaruje li pravo prednosti pri zapošljavanju prema posebnim propisima,
2. utvrđuje listu kandidata prijavljenih na natječaj koji su pravodobno dostavili potpunu prijavu sa svim prilozima, odnosno ispravama i ispunjavaju uvjete natječaja te kandidate s te liste upućuje na procjenu kandidata prema članku 10. ovog Pravilnika,
3. utvrđuje sadržaj vrednovanja i procjene kandidata, odnosno donosi Odluku o načinu procjene kandidata u kojoj je potrebno navesti vrijeme i mjesto održavanja te područje, oblik i trajanje procjene,
4. provodi provjeru i intervju s kandidatima,
5. objavljuje na web stranici Škole Odluku o načinu procjene kandidata,
6. objavljuje na web stranici Škole rezultat pisane provjere i poziv na razgovor (intervju),
7. utvrđuje rang listu kandidata na temelju rezultata provedene procjene,
8. ravnatelju Škole dostavlja izvješće o provedenom postupku i rang listu kandidata.
9. **VREDNOVANJE I PROCJENA KANDIDATA**

**Načini i postupci vrednovanja kandidata**

**Članak 11.**

(1) Sve kandidate koji su pravodobno dostavili potpunu prijavu sa svim prilozima, odnosno ispravama i ispunjavaju uvjete natječaja, Povjerenstvo poziva na procjenu.

(2) Procjena može biti u obliku pisane provjere ili usmeno putem intervjua, a može biti i kombinacija oba načina.

(3) Odluku o načinu procjene kandidata na prijedlog ravnatelja donosi Povjerenstvo u skladu s brojem prijavljenih kandidata, očekivanom trajanju radnog odnosa te drugim okolnostima.

(4) Povjerenstvo je Odluku iz prethodnog stavka ovog članka dužno objaviti najkasnije tri (3) dana prije dana određenog za procjenu.

(5) Ako kandidat ne pristupi procjeni smatra se da je odustao od prijave na natječaj.

(6) Ako se na natječaj prijavi samo jedan kandidat, prema odluci Povjerenstva, ne mora se provesti procjena, odnosno vrednovanje.

**Pisana provjera**

**Članak 12.**

(1) Pisanoj provjeri mogu pristupiti samo kandidati s liste kandidata koju utvrđuje Povjerenstvo.

(2) Nakon obavljene pisane provjere članovi Povjerenstva ispravljaju testove i vrednuju kandidate prema broju ostvarenih bodova, u pravilu isti dan nakon testiranja, a ako to nije moguće, testovi se pohranjuju u zatvorenu omotnicu na zaštićeno mjesto u Školi. Pri otvaranju omotnice moraju biti nazočni svi članovi Povjerenstva.

(3) Smatra se da je kandidat zadovoljio na provjeri, ako je ostvario najmanje 50% bodova od ukupnog broja bodova.

(4) Kandidat koji nije zadovoljio na pisanoj provjeri, ne ostvaruje pravo na pristup razgovoru.

(5) Kandidat koji nije pristupio najavljenoj pisanoj provjeri više se ne smatra kandidatom.

(6) Rezultate pisane provjere i poziv kandidatima na razgovor (intervju) objavljuje Povjerenstvo na web stranici Škole u skladu s propisima o zaštiti osobnih podataka.

**Razgovor (intervju)**

**Članak 13.**

(1) Na razgovor (intervju) s Povjerenstvom pozivaju se kandidati koji su zadovoljili na pisanoj provjeri.

(2) Ukoliko Povjerenstvo odluči da nije potrebna pisana provjera, usmeno se provjeravaju svi kandidati koji su pravodobno dostavili potpunu prijavu sa svim prilozima, odnosno ispravama i ispunjavaju uvjete natječaje.

(3) Povjerenstvo u razgovoru s kandidatom utvrđuje stručna znanja, vještine, interese, motivaciju kandidata za rad u Školi te procjenjuje dodatna znanja i edukacije, dosadašnje radno iskustvo i postignuća u radu.

(4) Svaki član Povjerenstva postavlja po tri pitanja i vrednuje rezultat razgovora (intervjua) bodovima od 0 do 10 bodova.

(5) Bodovi dobiveni od svih članova Povjerenstva se na kraju razgovora zbrajaju.

1. **RANG LISTA I IZVJEŠĆE O PROVEDENOM POSTUPKU**

**Članak 14.**

(1) Nakon utvrđivanja rezultata procjene kandidata Povjerenstvo utvrđuje rang listu kandidata prema ukupnom broju ostvarenih bodova u provedenom postupku vrednovanja kandidata.

(2) Izvješće s rang listom o provedenom postupku vrednovanja kandidata potpisuje svaki član Povjerenstva te ga Povjerenstvo dostavlja ravnatelju Škole najkasnije dva (2) dana nakon završetka postupka vrednovanja.

1. **ODLUKA O ODABIRU KANDIDATA S RANG LISTE**

**Članak 15.**

(1) Ravnatelj odlučuje o odabiru kandidata uzimajući u obzir rezultate cjelokupnog

 postupka procjene kandidata, te za tako odabranog kandidata traži prethodnu

 suglasnost Školskog odbora za zasnivanje radnog odnosa.

(2) Ako dva ili više kandidata ostvare jednak broj bodova, ravnatelj Škole može odlučiti između svih kandidata koji imaju tri najbolje bodovana rezultata.

(3) Ako predloženi kandidat odustane, ravnatelj može predložiti drugog kandidata u

 skladu sa stavkom 1. ovog članka.

(4) Prije odluke iz stavka 1. ovoga članka ravnatelj Škole može pozvati kandidata ili kandidate na razgovor.

**Članak 16.**

(1) Iznimno, od stavaka 1.-2. članka 15. ovoga Pravilnika ako jedan od kandidata ostvaruje pravo prednosti pri zapošljavanju prema posebnim propisima i najbolje je rangirani kandidat, odnosno ima isti najveći broj bodova kao i drugi kandidat, odnosno kandidati, ravnatelj Škole je obvezan za toga kandidata zatražiti prethodnu suglasnost Školskog odbora za zasnivanje radnog odnosa.

(2) Ako dva najbolje rangirana kandidata ostvaruju pravo prednosti pri zapošljavanju prema posebnim propisima, ravnatelj Škole odlučuje za kojega će kandidata zatražiti prethodnu suglasnost Školskog odbora za zasnivanje radnog odnosa.

**Ostali slučajevi procjene i vrednovanja**

**Članak 17.**

 Pri zapošljavanju na temelju natječaja na određeno vrijeme postupak vrednovanja i procjene kandidata na prijedlog ravnatelja Škole i odlukom Povjerenstva može se provesti u skraćenom postupku u skladu s odredbama ovoga Pravilnika (skraćena usmena procjena, odnosno testiranje).

**Članak 18.**

 Kandidata, odnosno kandidate, koje je uputio Ured državne upraveprema odluci ravnatelja Škole može se procjenjivati, odnosno testirati te vrednovati u skladu s odredbama ovoga Pravilnika.

1. **NAČIN I ROK IZVJEŠĆIVANJA KANDIDATA PRIJAVLJENIH NA NATJEČAJ**

**Članak 19.**

(1) Sve kandidate izvješćuje se u skladu s odredbama Temeljnog kolektivnog ugovora za službenike i namještenike u javnim službama, na isti način i u istom roku koji je naveden u natječaju.

(2) Svim kandidatima mora biti dostupan, odnosno dostavljen isti tekst obavijesti o rezultatima natječaja.

(3) Kandidate se u pravilu izvješćuje putem mrežnih stranica Škole što se navodi u natječaju.

(4) Iznimno od stavka 1.-3. ovoga članka, ako se na natječaj prijavi kandidat ili kandidati koji se pozivaju na pravo prednosti pri zapošljavanju prema posebnim propisima, sve se kandidate izvješćuje istim tekstom obavijesti o rezultatima natječaja pisanom poštanskom pošiljkom, pri čemu se kandidate koji se pozivaju na pravo prednosti pri zapošljavanju prema posebnim propisima izvješćuje pisanom preporučenom poštanskom pošiljkom s povratnicom.

1. **UVID U NATJEČAJNU DOKUMENTACIJU TE REZULTATE PROCJENE I VREDNOVANJA**

**Članak 20.**

(1) Kandidati imaju pravo uvida u natječajnudokumentaciju i rezultate procjene, odnosno testiranja te vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka.

(2) Uvid u cjelokupnu natječajnu dokumentaciju i rezultate procjene, odnosno testiranja te vrednovanja imaju nadležna upravna i nadzorna tijela te sud.

1. **PRIJELAZNE I ZAVRŠNE ODREDBE**

**Članak 21.**

 Odredbe Pravilnika kojeg donosi ministar na temelju članka 107. stavka 8. Zakona, a koje bi se odnosile na neko od područja propisanih ovim Pravilnikom, neposredno će se primijeniti, do usklađenja ovoga Pravilnika.

**Članak 22.**

 Ovaj Pravilnik može se mijenjati i dopunjavati samo po postupku i na način na koji je i donesen.

**Članak 23.**

 Ovaj Pravilnik stupa na snagu danom objave na oglasnoj ploči Škole.

Klasa : 003-05/19-01/02

Urbr. : 2133-34-19-1

Barilović,14. lipnja 2019.

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 Mirjana Vranić Šušlje

 Ovaj Pravilnik objavljen je na oglasnoj ploči Škole dana 14. lipnja 2019. godine i stupio je na snagu istoga dana.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 Vesna Car.